'n Lewe: Sakeleier onthou vir sy rol in Vredesakkoord | Netwerk24
Deur Herman Lategan 08 September 2019 00:05
Die sakeleier en voormalige uitvoerende direkteur van Sanlam, Attie du Plessis, het verlede Sondag in sy huis in Randburg aan leukemie gesterf. Hy was 75.
Attie du Plessis: "Hy het 'n merkwaardige vermoë gehad om kalm te dink oor moeilike situasies."
Du Plessis, broer van die oudminister van finansies Barend du Plessis, het 'n vrugbare loopbaan vol hoogtepunte gehad. Hy het ook verskeie nie-uitvoerende direkteursposte beklee by maatskappye soos Absa, KWV, Punter Southall Group (VK), Gencor, Sentrachem, Unisys, Nissan en Siemens.
Buite die werkplek was hy 'n aktiewe gemeenskapslid. Hy het gedien as medevoorsitter van die Afbakeningskommissie, lid van die Vredesberaad, president van die Afrikaanse Handelsinstituut en Besigheid Suid-Afrika (later hernoem na Business Unity South Africa), asook voorsitter van die (destydse) Randse Afrikaanse Universiteit.
Sy seun, Jan-Hendrik, sê: "As 'n pligsgetroue en eerbare man het hy altyd die regte pad gekies. Hy was detailgeoriënteerd, wat hom bekend gemaak het as 'n betroubare kollega, 'n vooraanstaande sakeman en 'n regverdige mens.
"Hy het 'n merkwaardige vermoë gehad om kalm te dink oor moeilike situasies. Hy het nooit uit woede en kwaadheid gereageer nie, altyd met 'n koelkop.
"My pa het meer lewens aangeraak as wat ek ooit sou van weet of verstaan – in Suid Afrika, maar ook internasionaal. Hy was 'n regte jintelman wat mense op alle lewensterreine van die lewe met respek behandel het."
'Hy was 'n regte jintelman.'
Sy kinders onthou verder: "Ons het grootgeword in Randburg en ons kinderjare was vol vreugde met al die geleenthede wat ons gebied is.
"Ons pa het duidelik baie tyd in die kantoor en in sy studeerkamer deurgebring – daar was immers nie skootrekenaars en remote working in daardie dae nie. Ons het gereeld sport saam gekyk, en hy het baie tyd by die koorkonserte en langs die sportvelde bestee, waar hy soms ook bietjie van die werk afgehandel het.
"Later in sy lewe het hy 'n liefde vir visvang ontwikkel, met die forelwaters wat vir hom tyd gegee het om 'n bietjie kop skoon te maak. Hy het 'n spesiale plek gehad in sy hart vir die Bosveld, die see, Namibië en Londen.
"Wat ons van hom gaan mis? Sy glimlag, sy belangstelling in ons en ons vriende se lewens. En natuurlik die wyse woorde van advies. Hy sou enige tyd van die dag of nag inspring om te help."
In 'n onderhoud vroeër vanjaar op Netwerk24 met die oudpolitikus Roelf Meyer verwys hy na die rol wat Du Plessis gespeel het in die ontlonting van een van die land se stormagtige tydperke.
"Ek wonder soms of ons nie die dikwels vergete Vredesakkoord van die 1990's moet herbesoek nie. Desmond Tutu, Johan Heyns en Attie du Plessis was die voorlopers, met die steun van partye en die staat. Vredeskomitees is tot stand gebring oral waar daar politieke geweld was."
Du Plessis is in Boksburg gebore. Sy pa, Jan-Hendrik, het op die spoorweë gewerk, en het ook later 'n slaghuis gehad. Sy ma, Martie, was 'n talentvolle ma en ouma, met 'n fyn hand vir detail.
Sy skoolloopbaan het hy aan die Laerskool Baanbreker en die Hoërskool Voortrekker voltooi. Daarna het hy verskeie grade en diplomas in die ekonomie aan Stellenbosch, Wits, Unisa en Harvard verwerf. Hy en sy vrou, Barbara, was in dieselfde klas van gr. 1 tot matriek. Hulle het ná universiteit met mekaar uitgegaan.